# Les Œuvres de François Rabelais (Éditions Marty-Laveaux)/Gargantua/20
### Comment le sophiste emporta son drap, et comment il eut procès contre les aultres maistres. Chapitre XX.

Le sophiste n’eut si toust achevé que Ponocrates et Eudemon s’esclafferent de rire tant profondement que en cuiderent rendre l’ame à Dieu, ne plus ne moins que Crassus, voyant un asne couillart qui mangeoit des chardons, et comme Philemon, voyant un asne qui mangeoit les figues qu’on avoit apresté pour le disner, mourut de force de rire. Ensemble eulx commença rire Maistre Janotus, à qui mieulx mieulx, tant que les larmes leurs venoient es yeulx par la vehemente concution de la substance du cerveau, à laquelle furent exprimées ces humiditez lachrymales et transcoullées jouxte les nerfz optiques. En quoy par eulx estoyt Democrite heraclitizant et Heraclyte democritizant representé.
Ces rys du tout sedez, consulta Gargantua avecques ses gens sur ce qu’estoit de faire. Là feut Ponocrates d’advis qu’on feist reboyre ce bel orateur, et, veu qu’il leurs avoit donné de passetemps et plus faict rire que n’eust Songecreux, qu’on luy baillast les dix pans de saulcice mentionnez en la joyeuse harangue, avecques une paire de chausses, troys cens de gros boys de moulle, vingt et cinq muitz de vin, un lict, à triple couche de plume anserine, et une escuelle bien capable et profonde, lesquelles disoit estre à sa vieillesse necessaires.
Le tout fut faist ainsi que avoit esté deliberé, excepté que Gargantua, doubtant que on ne trouvast à l’heure chausses commodes pour ses jambes, doubtant aussy de quelle façon mieulx duyroient audict orateur, ou à la martingualle qui est un pont levis de cul pour plus aisement fianter, ou à la mariniere pour mieulx soulaiger les roignons, ou à la Souice pour tenir chaulde la bedondaine, ou à queue de merluz de peur d’eschauffer les reins, luy feist livrer sept aulnes de drap noir, et troys de blanchet pour la doubleure. Le boys feut porté par les guaingnedeniers ; les maistres es ars porterent les saulcices et escuelles ; Maistre Janot voulut porter le drap.
Un desdictz maistres, nommé Maistre Jousse Bandouille, luy remonstroit que ce n’estoit honeste ny decent son estat et qu’il le baillast à quelq’un d’entre eulx.
« Ha ! (dist Janotus) baudet, baudet, tu ne concluds poinct in modo et figura. Voylà de quoy servent les suppositions et parva logicalia. Panus pro quo supponit ?
— Confuse (dist Bandouille) et distributive.
— Je ne te demande pas (dist Janotus), baudet, quo modo supponit, mais pro quo ; c’est, baudet, protibiis meis. Et pour ce le porteray je egomet, sicut suppositum portat adpositum. »
Ainsi l’emporta en tapinois, comme feist Patelin son drap.
Le bon feut quand le tousseux, glorieusement, en plein acte tenu chez les Mathurins, requist ses chausses et saulcices ; car peremptoirement luy feurent deniez, par autant qu’il les avoit eu de Gargantua, selon les informations sur ce faictes. Il leurs remonstra que ce avoit esté de gratis et de sa liberalité, par laquelle ilz n’estoient mie absoubz de leurs promesses. Ce nonobstant, luy fut respondu qu’il se contentast de raison, et que aultre bribe n’en auroit.
« Raison (dist Janotus), nous n’en usons poinct ceans. Traistres malheureux, vous ne valez rien ; la terre ne porte gens plus meschans que vous estes, je le sçay bien. Ne clochez pas devant les boyteux : j’ai exercé la meschanceté avecques vous. Par la ratte Dieu ! je advertiray le Roy des enormes abus que sont forgez ceans et par voz mains et menéez, et que je soye ladre s’il ne vous faict tous vifz brusler comme bougres, traistres, hereticques et seducteurs, ennemys de Dieu et de vertus ! »
À ces motz, prindrent articles contre luy ; luy, de l’aultre costé, les feist adjourner. Somme, le procès fut retenu par la Court, et y est encores. Les magistres, sur ce poinct, feirent veu de ne soy descroter ; Maistre Janot, avecques ses adherens, feist veu de ne se mouscher, jusques à ce qu’en feust dict par arrest definitif. Par ces veuz sont jusques à present demourez et croteux et morveux, car la Court n’a encores bien grabelé toutes les pieces ; l’arrest sera donné es prochaines calendes Grecques, c’est à dire jamais, comme vous sçavez qu’ilz font plus que nature et contre leurs articles propres. Les articles de Paris chantent que Dieu seul peult faire choses infinies. Nature rien ne faict immortel, car elle mect fin et periode à toutes choses par elle produictes : car omnia orta cadunt, etc. ; mais ces avalleurs de frimars font les procès davant eux pendens et infiniz et immortelz. Ce que faisans, ont donné lieu et verifié le dict de Chilon, Lacedemonien, consacré en Delphes, disant Misère estre compaigne de Proces et gens playdoiens miserables, car plus tost ont fin de leur vie que de leur droict pretendu.
* esté : été